เอกสารแนบ 3

รายงานของคณะกรรมการตรวจสอบ 

  เรียน ผู้ถือหุ้น

  คณะกรรมการตรวจสอบ บริษัท ไอที ซิตี้ จำกัด (มหาชน) ประกอบด้วยคณะกรรมการ 3 ท่าน
  กรรมการตรวจสอบทุกท่านไม่ได้เป็นผู้บริหาร พนักงาน หรือที่ปรึกษาใดๆ ของบริษัทฯ ดังนี้

  1. นายนรวัฒน์ สุวรรณ กรรมการอิสระและประธานกรรมการตรวจสอบ

  2. นายวิชิต ญาณอมร กรรมการอิสระและกรรมการตรวจสอบ

  3. ร.ต.หญิง สุรี บูรณธนิต ร.น. กรรมการอิสระและกรรมการตรวจสอบ

  ในปี 2548 คณะกรรมการการตรวจสอบได้จัดให้มีการประชุมรวม 5 ครั้ง
  โดยมีการประชุมร่วมกับฝ่ายบริหารระดับสูง หัวหน้าหน่วยงานตรวจสอบภายใน
  และผู้สอบบัญชีได้เข้าร่วมประชุมในวาระที่เกี่ยวข้อง
  ผลการปฏิบัติงานของคณะกรรมการตรวจสอบในสาระสำคัญ สรุปได้ดังต่อไปนี้

  คณะกรรมการตรวจสอบได้สอบทานงบการเงินรายไตรมาส และงบการเงินประจำปี 2548
  เพื่อให้มั่นใจว่า
  รายงานทางการเงินของบริษัทฯได้จัดทำขึ้นตามมาตรฐานการบัญชีที่รับรองโดยทั่วไปและมีการเปิดเผยข้อมูลอย่างเพียงพอ
  ครบถ้วน และเชื่อถือได้
  กระบวนการจัดทำและการเปิดเผยข้อมูลในรายงานทางการเงินดังกล่าวมีความน่าเชื่อถือได้
  นอกจากนี้ยังได้สอบทานการเปิดเผยรายการระหว่างกันระหว่างบริษัทฯ กับบริษัทร่วม
  รวมทั้งรายการที่เกี่ยวโยงกัน เพื่อให้มั่นใจว่าบริษัทฯ
  ได้ดำเนินการตามเงื่อนไขทางธุรกิจปกติและตามหลักเกณฑ์ที่ตลาดหลักทรัพย์แห่งประเทศไทยกำหนด

  คณะกรรมการตรวจสอบได้กำกับดูแลงานตรวจสอบภายในให้เป็นไปตามแผนงานที่ได้รับอนุมัติ
  และให้มีการติดตามดำเนินการแก้ไขตามรายงานผลการตรวจสอบในประเด็นที่มีนัยสำคัญ
  เพื่อให้มีการควบคุมภายในที่เหมาะสมและป้องกันหรือลดความเสี่ยงที่อาจจะเกิดขึ้น
  รวมทั้งติดตามการดำเนินการตามมติของคณะกรรมการตรวจสอบ และคณะกรรมการบริษัทฯ
  กับผู้บริหารระดับสูงของบริษัทฯ
  นอกจากนี้คณะกรรมการตรวจสอบได้พิจารณาและอนุมัติแผนการตรวจสอบประจำปี 2549
  ซึ่งได้จัดขึ้นตามแนวความเสี่ยงและมีการปรับแผนการตรวจสอบอย่างเหมาะสม
  และสอดคล้องกับความเสี่ยงที่เปลี่ยนแปลงไป
  รวมทั้งยังได้รับรายงานเกี่ยวกับผลการตรวจสอบและผลการดำเนินงานของหน่วยงานตรวจสอบภายในเป็นประจำ
  โดยรวมคณะกรรมการตรวจสอบจึงเห็นว่าการตรวจสอบภายในของบริษัทฯมีความเพียงพอ
  เหมาะสม และมีประสิทธิผล

  คณะกรรมการตรวจสอบได้สอบทานการปฏิบัติตามกฎหมาย ว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์แห่งประเทศไทย และกฎหมายอื่นที่เกี่ยวข้องกับธุรกิจของบริษัทฯ
  ตามรายงานผลการตรวจสอบของฝ่ายตรวจสอบภายใน คณะกรรมการตรวจสอบเห็นว่าบริษัทฯ
  มีการปฏิบัติตามกฎ ระเบียบ และข้อกำหนดที่เกี่ยวข้องและไม่พบข้อบกพร่องที่เป็นสาระสำคัญ

  คณะกรรมการตรวจสอบได้สอบทานและประเมินผลการปฏิบัติงานด้วยตนเอง
  ตามกฏบัตรของคณะกรรมการตรวจสอบที่ได้รับมอบหมายจากคณะกรรมการบริษัทฯ
  ตามแนวทางปฏิบัติที่ดีของตลาดหลักทรัพย์แห่งประเทศไทย
  ซึ่งคณะกรรมการตรวจสอบพอใจในผลการปฏิบัติงานในปี 2548
  โดยมีผลการประเมินตนเองอยู่ในเกณฑ์ดีมาก

  คณะกรรมการตรวจสอบได้พิจารณาคัดเลือกผู้สอบบัญชีและกำหนดค่าตอบแทน
  โดยเสนอคณะกรรมการบริษัทฯให้ขออนุมัติจากที่ประชุมผู้ถือหุ้นแต่งตั้ง นางสายฝน อินทร์แก้ว
  และ/หรือ นางสาวทิพวัลย์ นานานุวัฒน์ และ/หรือ นางสาวสุมาลี รีวราบัณฑิต
  เป็นผู้สอบบัญชีของบริษัทฯ ประจำปี 2549

  นายนรวัฒน์ สุวรรณ

  ประธานคณะกรรมการตรวจสอบ

  วันที่ 21 กุมภาพันธ์ 2549

 เอกสารแนบ 4

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัท เป็นผู้รับผิดชอบต่องบการเงินของบริษัท ไอที ซิตี้ จำกัด (มหาชน))
ซึ่งจัดทำขึ้นตามมาตรฐานการบัญชีที่รับรองทั่วไปในประเทศไทย
โดยได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่เป็นอิสระกำกับดูแลงบการเงินและประเมินระบบควบคุมภายในให้มีประสิทธิผล
เพื่อให้มีความมั่นใจได้ว่ามีการบันทึกข้อมูลทางบัญชีถูกต้องครบถ้วนอย่างเพียงพอทันเวลา
และป้องกันไม่ให้เกิดการทุจริตหรือการดำเนินการที่ผิดปกติ
ซึ่งความเห็นของคณะกรรมการตรวจสอบปรากฎในรายงานของคณะกรรมการตรวจสอบซึ่งได้แสดงไว้ในรายงานประจำปีนี้แล้ว

คณะกรรมการบริษัทมีความเห็นว่า
ระบบการควบคุมภายในของบริษัทสามารถสร้างความเชื่อมั่นได้ว่างบการเงินของบริษัท ไอที ซิตี้
จำกัด (มหาชน) แสดงฐานะการเงิน ผลการดำเนินงานและกระแสเงินสดถูกต้องในสาระสำคัญแล้ว

กมล จันทิมา เอกชัย ศิริจิระพัฒนา

ประธานกรรมการ กรรมการผู้อำนวยการ

  เอกสารแนบ 5

จริยธรรมทางธุรกิจ

พันธกิจ : เป็นผู้นำธุรกิจค้าปลีกไอทีในประเทศไทย สามารถสร้างผลกำไรแบบยั่งยืนต่อผู้ถือหุ้น

แนวทางปฏิบัติเกี่ยวกับจริยธรรมทางธุรกิจได้จัดทำขึ้น เพื่อให้กรรมการ
ผู้บริหารและพนักงานทุกคนได้ทราบถึงมาตรฐานการปฏิบัติที่องค์กรคาดหวัง
ทั้งนี้คณะกรรมการและฝ่ายบริหารจะให้การสนับสนุนแนวทางปฏิบัติดังกล่าวอย่างเต็มที่
และแจ้งให้พนักงานทุกคนในองค์กรรับทราบ

1. พฤติบัญญัติ

กรรมการ ผู้บริหาร และพนักงานทุกคนพึงใส่ใจเสมอว่า เราจะต้อง

  1.1 ประพฤติตนเป็นพลเมืองดี มีหน้าที่และความรับผิดชอบปฏิบัติตามกฎหมาย
  หมั่นประกอบกรรมดีต่อสังคม

1.2 ประพฤติดีดำรงไว้ซึ่งชื่อเสียงและยึดถือกฎข้อบังคับของบริษัทฯ

1.3 ปฏิบัติให้บรรลุวัตถุประสงค์ของบริษัทฯ
โดยคำนึงถึงข้อพึงปฏิบัติตามหลักการการกำกับดูแลกิจการที่ดีของบริษัท ฯ
ละเว้นการใช้อำนาจหน้าที่เพื่อผลประโยชน์ส่วนตน

2. ข้อพึงปฏิบัติของกรรมการ

นอกเหนือจากพฤติบัญญัติ กรรมการควรคำนึงถึงข้อพึงปฏิบัติของกรรมการ
ซึ่งกำหนดไว้เป็นมาตรฐานด้วยดังนี้

2.1 สรรหาผู้บริหารที่มีความสามรถที่เหมาะสม และให้อำนาจผู้บริหารอย่างเพียงพอในการบริหาร
และจัดการ ธุรกิจขององค์กร

2.2 ส่งเสริมให้ผู้บริหารและพนักงานปฏิบัติงานภายใต้กรอบจริยธรรมทางธุรกิจที่ได้กำหนดขึ้น

2.3 ปฏิบัติหน้าที่อันชอบด้วยกฎหมายด้วยความซื่อสัตย์สุจริต ตัดสินใจดำเนินการใด ๆ
ด้วยความเป็นธรรมต่อผู้ถือหุ้นรายใหญ่และรายย่อย เพื่อประโยชน์สูงสุดของผู้ถือหุ้นโดยรวม

2.4 ไม่ใช้ข้อมูลภายในเพื่อผลประโยชน์ของตนเองหรือญาติพี่น้อง และผู้ที่เกี่ยวข้อง

3. ข้อพึงปฏิบัติของผู้บริหาร

นอกเหนือจากพฤติบัญญัติ ผู้บริหารควรคำนึงถึงข้อพึงปฏิบัติของผู้บริหาร
ซึ่งกำหนดไว้เป็นมาตรฐานด้วยดังนี้

3.1 ผู้บริหารต่อผู้ถือหุ้น

  3.1.1 ปฎิบัติหน้าที่อันชอบด้วยกฎหมายด้วยความซื่อสัตย์สุจริต ตัดสินใจดำเนินการใด ๆ
  ด้วยความเป็นธรรมต่อผู้ถือหุ้นรายใหญ่และรายย่อย เพื่อประโยชน์สูงสุดของผู้ถือหุ้นโดยรวม

  3.1.2 รายงานสถานภาพขององค์กรโดยสม่ำเสมอ และครบถ้วนตามความเป็นจริง

  3.1.3
  ปฏิบัติหน้าที่โดยการประยุกต์ความรู้และทักษะการบริหารจัดการอย่างสุดความสามารถในทุกกรณี

  3.1.4
  เสริมสร้างการปฏิบัติหน้าที่โดยมีระบบการดำเนินงานที่มีมาตรฐานและการควบคุมที่ดีด้วยข้อมูลที่เพียงพอและมีหลักฐานสามารถอ้างอิงได้

  3.1.5 ไม่แสวงหาประโยชน์ให้ตนเองและผู้เกี่ยวข้องโดยใช้ข้อมูลใดๆขององค์กร
  ซึ่งยังไม่ได้เปิดเผยต่อสาธารณะ

  3.1.6 ไม่เปิดเผยข้อมูลลับขององค์กรต่อบุคคลภายนอก

  3.1.7 ไม่ดำเนินการใด ๆ ในลักษณะที่อาจก่อให้เกิดความขัดแย้งทางผลประโยชน์ต่อองค์กร

  3.2 ผู้บริหารต่อพนักงาน

  3.2.1 ใช้ความเป็นผู้นำประสานงานและดำเนินการโดยใช้ความรู้
  ความสามารถในวิชาชีพของทุกคนที่มีอยู่เพื่อความสัมฤทธิ์ผลขององค์กร

  3.2.2 ส่งเสริมให้มีการติดต่อประสานงาน และเสริมสร้างบรรยากาศของการทำงานที่ดี
  มีระเบียบวินัยการทำงานเป็นทีมและความสำนึกดีในหมู่พนักงาน

  3.2.3 ให้ความสำคัญต่อการพัฒนาความรู้ ความสามารถของพนักงานโดยทั่วถึงและสม่ำเสมอ

  3.2.4 ปฏิบัติตามกฏหมายและข้อบังคับต่าง ๆ ที่เกี่ยวข้องกับพนักงาน
  และสื่อสารให้พนักงานทุกคนเข้าใจและสำนึกในสิทธิ
  หน้าที่และความรับผิดชอบของตนเองและของบุคคลอื่น

  3.2.5 การแต่งตั้งและโยกย้ายรวมถึงการให้รางวัลและลงโทษพนักงาน
  ต้องกระทำด้วยความสุจริตใจและตั้งอยู่บนพื้นฐานของความรู้
  ความสามารถและความเหมาะสมของพนักงานนั้น ๆ

  3.2.6 ให้ผลตอบแทนที่เป็นธรรมต่อพนักงาน

  3.2.7 ปฏิบัตต่อพนักงานด้วยความสุภาพ
  และให้ความเคารพต่อความเป็นปัจเจกชนและศักดิ์ศรีของความเป็นมนุษย์

  3.3 ผู้บริหารต่อลูกค้า คู่ค้า คู่แข่งขันและสังคม

  3.3.1 ให้บริการที่มีคุณภาพ เปิดเผยข้อมูลข่าวสารที่เกี่ยวกับการบริการอย่างครบถ้วน ถูกต้อง
  ไม่บิดเบือนข้อเท็จจริง

  3.3.2 ปฏิบัติต่อลูกค้าอย่างเป็นธรรม ไม่เลือกปฏิบัติ
  หลีกเลี่ยงการให้ข้อมูลอันเป็นความลับของลูกค้าเพื่อผลประโยชน์ของบุคคลที่สาม

  3.3.3 ปรับปรุงและเสริมสร้างบริการใหม่ ๆ เพื่อให้ลูกค้าเกิดความพึงพอใจ

  3.3.4
  หาแนวทางเสริมสร้างให้เกิดความสัมพันธ์อันดีและยั่งยืนระหว่างองค์กรกับคู่ค้าให้เป็นไปด้วยดี
  ประกอบด้วยไมตรีจิตและพึงพอใจด้วยกันทุกฝ่าย นำมาซึ่งบริการที่มีคุณภาพ ถูกต้อง รวดเร็ว
  ตรงความต้องการและประหยัด

  3.3.5 ต้องปฏิบัติตามนโยบายที่ดีของบริษัท โดยยึดหลักสุจริตธรรมไม่ให้และไม่รับสินบน
  ไม่สนับสนุนการกระทำอันผิดกฎหมาย หรือการกระทำอันเป็นภัยต่อเศรษฐกิจ
  หรือความมั่นคงของประเทศ

  3.3.6 ประพฤติปฏิบัติภายใต้กรอบกติกาการแข่งขันทางการค้าที่ดี

  3.3.7 หาทางใช้ทรัพยากรธรรมชาติอย่างมีประสิทธิภาพที่สุด
  โดยให้สูญเสียน้อยที่สุดและพยายามหาสิ่งทดแทนทรัพยากรธรรมชาติที่นำมาใช้
  โดยคำนึงถึงสภาวะแวดล้อมทั้งในปัจจุบันและอนาคต

  3.3.8 อนุรักษ์ ปรับปรุง บำรุงรักษาซึ่งอาคาร สถานที่ และสิ่งแวดล้อมให้ดีขึ้น
  ให้อยู่ในสภาพที่เรียบร้อยงดงาม และถูกสุขลักษณะ

  3.3.9 รักษาและปรับปรุงมาตรฐานความปลอดภัย
  เพื่อขจัดอุบัติเหตุและอันตรายอันอาจเกิดต่อสถานที่ และสภาวะแวดล้อมให้เหลือน้อยที่สุด

  3.3.10 ไม่กระทำการช่วยเหลือ สนับสนุน
  หรือยอมเป็นเครื่องมือที่จะทำให้เกิดการหลีกเลี่ยงการปฏิบัติตามกฎหมาย หรือกฎระเบียบต่าง ๆ

4. ข้อพึงปฏิบัติของพนักงาน

นอกเหนือจากพฤติบัญญัติ พนักงานควรคำนึงถึงข้อพึงปฏิบัติของพนักงาน
ซึ่งกำหนดไว้เป็นมาตรฐานด้วยดังนี้

4.1 ปฏิบัติหน้าที่ด้วยความซื่อสัตย์สุจริต และด้วยความมานะอดทน

4.2 รักษาความลับของลูกค้า คู่ค้า และองค์กรอย่างเคร่งครัด

4.3 กระทำต่อผู้ร่วมงานอื่นโดยปราศจากอคติ ช่วยเสริมสร้างการทำงานเป็นทีม
และเสริมสร้างความสามัคคี ในหมู่พนักงานด้วยกัน

4.4 เอาใจใส่ต่อความเป็นอยู่และทุกข์สุขของผู้ร่วมงาน
โดยคำนึงถึงการอยู่ร่วมกันอย่างมีความสุขเป็นสำคัญ

4.5 เอาใจใส่และปฏิบัติอย่างจริงจังต่อกิจกรรมทั้งปวงที่จะเสริมสร้างคุณภาพ ประสิทธิภาพ
และการพัฒนา องค์กรไปสู่ความเป็นเลิศ

4.6 ใฝ่หา ปรับปรุง เพิ่มพูนความรู้ ความสามารถของตนอยู่เสมอ

4.7 ให้ความเอาใจใส่ และช่วยดำเนินการที่จะรักษาสภาพแวดล้อมในการทำงาน
ให้มีความสะอาดปลอดภัยและน่ารื่นรมย์อยู่เสมอ

4.8 ไม่กล่าวร้ายหรือบั่นทอนทั้งทางตรงหรือทางอ้อม ต่อเกียรติคุณความก้าวหน้าของผู้อื่นหรือองค์กร
โดยปราศจากซึ่งข้อมูลความจริง